熙州行
作者：劉攽
朝代：宋

paragraphs: 自胡請盟供貢職，關西二紀剽兵革。
胡人歲來受金帛，地雖國本常不惜。
帝家將軍勇無敵，謀如轉圜心匪席。
精神動天天不隔，鑿空借籌皆碩畫。
賈生屬國試五餌，買臣朔方發十策。
偏師倏然盡西海，一月三捷猶餘力。
百蠻解辮慕冠带，五郡掃地開城壁。
葱嶺陂陀蒲類深，回笑秦并與禹績。
尚書論功易等差，御史行封自明白。
武功貤爵十萬金，徹侯印組丈二尺。
奮行過望理自爾，少從進熟來無極。
憶昔漢武開西域，天下騷然苦征役。
哀痛輪臺置肥美，割棄造陽損斗僻。
豈知洮河宜種稻，此去凉州皆白麥。
女桑被野水泉甘，吳兒力耕秦婦織。
行子雖爲萬里程，居人坐盈九年食。
熙州歡娛軍事息，天王聖明丞相直。